
A kén hatásának vizsgálata a CCVD szintézissel előállított szén nanostruktúrák szerkezetére

   Az elmúlt húsz évben a nanotechnológia rohamos fejlődésének következtében mára gyakorlatilag mindennapjainkban is megtalálható. Ugyancsak az elmúlt évtizedekben fontos eredmények születtek a szénkémia területén is a szén nanoszál és nanocső kutatásokban. Ezek mechanikai és elektromos tulajdonságai páratlanok, ebből kifolyólag felhasználásuk is igen széleskörű. A legelterjedtebb előállítási módszere a szénhidrogének gőzfázisú katalitikus bontása (CCVD – catalytic chemical vapor deposition). Ez az eljárás azért is érdekes, mert a katalizátor és a reakció paramétereinek változtatásával a nanocső és nanoszál formákon kívül egészen más struktúrák is létrejöhetnek.
   A TDK dolgozat részletesen áttekinti a szükséges háttérismereteket, a CCVD előállítási módszert a szén nanostruktúrák esetében, a katalizátor fajtákat, előállításukat, és az egyes katalizátorokon elért hozamokat. A munka fő célja a kéntartalmú anyagok hatásának vizsgálata a szintézisben, az így kapott szén nanostruktúrák jellemzése, esetleges felhasználási lehetőségeinek áttekintése.
   A dolgozat bemutat 4 féle nanostruktúrát, amelyek a kén jelenlétének hatására keletkeztek a CCVD szintézis alatt. Mivel ezek közül több szénforma szerkezete is különösnek mutatkozott a transzmissziós elektron mikroszkópos (TEM) vizsgálatok során, ezért további módszerekkel is jellemeztük azokat (SEM, XRD, Raman, EDX, BET). Továbbá az egyik stuktúra leírására fejlesztettem egy szoftvert, amely képes szimulálni ezt a morfológiát, illetve egyéb nanostrukturákat. A szoftver részletesen bemutatásra kerül a dolgozatban.
   A kísérleti eredmények azt mutatják, hogy a kén befolyása egészen más formációkat hoz létre a vizsgált katalizátorokon és reakcióparamétereken, mint a kén nélküli szintézisek esetében. A fejlesztett program pedig jól alkalmazható egy feltételezett keresztmetszet alapján a struktúra szimulálására.

